Prijedlog MIŠLJENJA VIJEĆA o programu gospodarskog partnerstva Nizozemske /* COM/2013/0910 final - 2013/0397 (NLE) */





2013/0397 (NLE) Prijedlog MIŠLJENJA VIJEĆA o programu gospodarskog partnerstva Nizozemske VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Uredbu (EU) br. 473/2013 Europskog parlamenta i Vijeća od 21. svibnja 2013.[1] o zajedničkim odredbama za praćenje i procjenu nacrta proračunskih planova i osiguranju smanjenja prekomjernog deficita država članica u europodručju, a posebno njezin članak 9. stavak 4., uzimajući u obzir prijedlog Europske komisije, budući da: (1) Cilj Pakta o stabilnosti i rastu jest osigurati proračunsku disciplinu u cijeloj Uniji te se njime određuje okvir za sprečavanje i smanjenje prekomjernih državnih deficita. Temelji se na cilju zdravih javnih financija kao sredstvu za poboljšanje uvjeta za stabilnost cijena i za snažni održivi rast poduprt financijskom stabilnošću, čime se podupire ostvarivanje ciljeva Unije u pogledu održivog rasta i radnih mjesta. (2) Uredbom (EU) br. 473/2013 Europskog parlamenta i Vijeća od 21. svibnja 2013. o zajedničkim odredbama za praćenje i procjenu nacrta proračunskih planova i osiguranju smanjenja prekomjernog deficita država članica u europodručju utvrđuju se odredbe za jačanje praćenja proračunskih politika u europodručju i osiguranje usklađenosti nacionalnih proračuna sa smjernicama za ekonomsku politiku izdanima u kontekstu Pakta o stabilnosti i rastu i Europskog semestra. Budući da poduzimanje samo proračunskih mjera možda neće biti dovoljno za osiguranje trajnog smanjenja prekomjernog deficita, možda će biti potrebne dodatne mjere politika i strukturne reforme. (3) U članku 9. Uredbe (EU) br. 473/2013 utvrđuju se modaliteti programâ gospodarskog partnerstva koje države članice europodručja podnose u okviru postupka u slučaju prekomjernog deficita. Pri utvrđivanju plana mjera kojima se pridonosi učinkovitom i trajnom smanjenju prekomjernog deficita u programu gospodarskog partnerstva potrebno je posebno navesti glavne fiskalno-strukturne reforme, a osobito one koje se odnose na oporezivanje, sustave mirovinskog i zdravstvenog osiguranja i proračunske okvire, što će biti ključno za trajno smanjenje prekomjernog deficita. (4) Vijeće je 2. prosinca 2009. donijelo odluku u skladu s člankom 126. stavkom 6. Ugovora o osnivanju Europske zajednice (UEZ) o pokretanju postupka u slučaju prekomjernog deficita za Nizozemsku. Vijeće je 21. lipnja 2013. donijelo revidiranu preporuku u skladu s člankom 126. stavkom 7. U tom je kontekstu od Nizozemske zatraženo da do 1. listopada 2013. dostavi program gospodarskog partnerstva. (5) Dana 30. rujna 2013., a time i u roku utvrđenom člankom 9. stavkom 3. i člankom 17. stavkom 2. Uredbe (EU) br. 473/2013, Nizozemska je dostavila Komisiji i Vijeću program gospodarskog partnerstva u kojem se posebno navode fiskalno-strukturne reforme namijenjene učinkovitom i trajnom smanjenju prekomjernog deficita (CSR 1). Program gospodarskog partnerstva uključuje mjere usmjerene na širi skup posebnih preporuka po državama članicama koje je Vijeće uputilo Nizozemskoj 9. srpnja 2013.: ograničenje dugova i s njima povezanih financijskih rizika na tržištu nabave nekretnina; poticanje prometa na tržištu nabave nekretnina, poboljšanje funkcioniranja i dodjela u sektoru subvencioniranog iznajmljivanja; poticanje privatnog sektora iznajmljivanja (CSR 2); poboljšanje financijskog nadzora nad mirovinskim fondovima koje omogućuje bolje uravnoteženje rizika i ambicija, gledano i iz međugeneracijske perspektive; smanjenje godišnje stope prirasta za strukovno mirovinsko osiguranje, uzimajući u obzir dulje razdoblje obračunavanje prirasta s obzirom na povećanje dobi odlaska u mirovinu; poboljšanje zaposlivosti starijih zaposlenika; promjene sustava dugoročne njege (CSR 3); poboljšanje sudjelovanja radne snage i poticanje tranzicije tržišta rada (CSR 4). S izuzetkom dodatnih konsolidacijskih mjera za 2014. i nakon nje koje su prenesene u Nacrt proračunskog plana Nizozemske, nove mjere u području fiskalno-strukturnih mjera nabrojene u programu gospodarskog partnerstva odnose se na jaču obuhvaćenost proračunskih pravila za upravne razine ispod nacionalne. Stvarne mjere koje su nabrojene u programu gospodarskog partnerstva i koje se odnose na CSR-ove 2 do 4 u velikoj su većini slučajeva već bile pokrenute prije objavljivanja zadnje verzije posebnih preporuka po državama članicama. (6) Fiskalno-strukturne mjere koje Nizozemska planira provesti posebno se odnose na kodifikaciju fiskalnih pravila, praćenu boljom pokrivenošću na upravnim razinama ispod nacionalne, koja podržava jačanje nacionalnih fiskalnih okvira. U kombinaciji s dodatnim mjerama fiskalne konsolidacije donesenim u Nacrtu proračunskog plana za 2014. može se očekivati da će one pridonijeti održivom smanjenju prekomjernog deficita i postizanju srednjoročnog cilja strukturno uravnoteženog proračuna. (7) Može se očekivati da će se mjerama za poboljšanje funkcioniranja stambenog tržišta postupno smanjiti potpore za financiranje kupovine kuća dugom i rizik od neplaćanja obveza kojem je država izložena zbog nacionalnog programa jamstva za hipoteke. Smanjenje poreza na promet skupo je u smislu izgubljenih fiskalnih prihoda, ali se očekuje da će se time poboljšati ravnotežu potražnje i ponude i dodjelu kapitala na stambenom tržištu. Najvažnije od tih mjera već su zacrtane u Nacionalnom programu reformi. Čini se da se one ukupno kreću u dobrom smjeru, ali ih je potrebno pratiti i eventualno prilagoditi kako bi se osiguralo da na odgovarajući način primjenjuju relevantnu posebnu preporuku za tu državu članicu (CSR 2). (8) Može se očekivati da će se mjerama kojima se poboljšava funkcioniranje mirovinskih fondova smanjiti fiskalne potpore tom sustavu i istovremeno pridonijeti zaposlivosti starijih radnika. Može se očekivati da će tim mjerama poboljšati učinkovitost sustava dugoročne njege ako se ostvare predviđeni rezultati te će se time pridonijeti fiskalnoj održivosti. No ostaju rizici u pogledu pojedinosti provedbe i njihovih gospodarskih i proračunskih učinaka te u pogledu utjecaja na stvarne mirovinske doprinose. S obzirom na to da se na mjerama još radi, bit će potrebna dalja analiza učinka planova politika i njihovog doprinosa suočavanju s izazovom fiskalne održivosti. (9) Mjere kojima se poboljšava sudjelovanje na tržištu rada obuhvaćaju promjene u prenosivosti poreznih olakšica i reforme brojnih doplataka i naknada za nezaposlenost. Sveukupno se može očekivati da će te mjere također imati pozitivan učinak na uravnoteženost proračuna. No očekuje se da će mjere stupati na snagu postupno zbog sporazuma sa socijalnim partnerima koji su odgovorni za njihovu provedbu. Najvažnije od tih mjera već su zacrtane u Nacionalnom programu reformi. Brža bi provedba omogućila bolje funkcioniranje tržišta rada i pridonijela gospodarskom rastu, DONIJELO JE SLJEDEĆE MIŠLJENJE: Programom gospodarskog partnerstva Nizozemske dostavljenim Komisiji i Vijeću dana 30. rujna 2013. obuhvaćen je u načelu prikladan skup fiskalno-strukturnih reformi kojim se pridonosi učinkovitom i trajnom smanjenju prekomjernog deficita. Programom gospodarskog partnerstva ona posebno ponovo ističe svoju predanost reformama izraženu u zadnjem Nacionalnom programu reformi i daje dodatne podatke o provedbi nekih od tih mjera od njegova dostavljanja i o vremenskim rokovima za praćenje. Čini se da vremenski rokovi mjera kojima se planira djelovati u skladu s posebnom preporukom za tu državu članicu na tržištu rada posebno izazivaju produljenje glavnih reformi u tom području. Iako su tu navedene detaljne informacije o svim mjerama, u programu gospodarskog partnerstva nedostaju informacije u vezi sa specifičnim izazovima i rizicima tijekom njihove provedbe. Nizozemsku se stoga poziva da dostavi dodatne informacije o provedbi planiranih reformi u predstojećem nacionalnom programu reformi i programu stabilizacije i da osigura napredak u smjeru zadovoljavanja posebnih preporuka po državama članicama u okviru Europskog semestra. Komisija i Vijeće pratit će provedbu reformi u kontekstu Europskog semestra. Sastavljeno u Bruxellesu Za Vijeće Predsjednik [1] SL L 140, 27.5.2013., str. 11.